- Mark
- <
- 15
- >

15
Jisu Pilate Maikuungnga angir
(Matt 27:1,2,11-14; Luk 23:1-5; Jn 18:28-38)
1 Ziingtiang ma-ah Thiampu Kalian ngai'n innottheiya upa ngai, Dan Karu ngai, khat-um uparup ngai khale intuup-ah chong inleiminsuuk. Jisu kha inkhit-ah inleiruoi, halli Pilate diang inleipeii. 2 Pilate in Jisu diang aleirakel, “Nang Jihudi ngai Reng kha na-ebe?”
Jisu'n aleimasang, “Nang itikha ejei.”
3 Thiampu Kalian ngai'n Jisu kha kheella inleirilsiat, 4 Pilate in Jisu diang inlet-ah aleirakel, “Nang namasang nutinbe? Rangairo inmani ngai rakip in nachungnga innarilsehi!”
5 Takkha Jisu'n chongbai inkhat-um leimasang nookmak, khawajarra Pilate in aleingak.
Jisu Thatnasik-ah Chongtan
(Matt 27:15-26; Luk 23:13-25; Jn 18:39–19:16)
6 Rakaanna kahoi inthoracham insurra indangai karra mipui imanuom miring inkhat kha Pilate in aleimasuo kachak. 7 Barabbas inti raalruuk ngaile mikathat miring inkhat mikhumna ah aleiom. 8 Mipui'n inhei intuup-ah inleithojol angnga thoritnasik-ah Pilate diang inhongti, 9 Pilate in mipui ngaidiang aleirakel, “Nangni sik-ah Jihudi Rengpa kimasuo ningmanuombe?” 10 Thiampu Kalian ngai'n Jisu injuopena ajarchu inmani ngai'n inleira-ot jarra eii tia Pilate in aleijet.
11 Takkha Jisu rathuulla Barabbas kha masuonasik Pilate diang tiru tia Thiampu Kalian ngai'n mipui ngaidiang inleimasok. 12 Mipui ngaidiang inlet-ah Pilate in aleiril, “Halle, nangni'n Jihudi ngai Reng tia ningkoi padiang kei angme ningnamin-thozoot?”
13 Mipui ngai'n inlet-ah inleikheek, “Cross-ah makai inlang thatro!”
14 Takkha Pilate in aleirakel, “Angjarra, ama'n angtak masialna aleithome?”
“Cross-ah makai inlang thatro!” intia inmani'n inringsit-ah inleikheeknook.
15 Pilate in mipui malungkha aleimintaizoot jarra Barabbas kha inmani sik-ah aleimasuo, Halli Jisu kha natheiya aminwuok suoli cross-ah makaili thatnasik-ah aleipeii.
Raalmi ngai'n Jisu Inlei Innuipui
(Matt 27:27-31; Jn 19:2,3)
16 Raalmi ngai'n Jisu kha Ramkaroonpa inn tuollaidung suungnga inkeiluut khat-um raalmi rahooi rakip inlei inkoichun. 17 Inmani'n purple puon inchuol kha Jisu inleiminsooi, raling lukhu kha inboolla ama lu-khan inleiminkhu. 18 Halli inmani ngai'n “Jihudi rengpa naringkhuo seirase!” tia chubei inleitho. 19 Inmani ngai'n Jisu lukha tuoitung pumma inleiwuok, halli ama kha inleimachilthuon, inkinbok-ah chubei inleitho. 20 Inmani'n in-innuipui suoli, purple puon inchuol kha inliikpiya ama puondiar kha inleiminluknook, halli inmani'n cross-ah makaili thatsik-ah inleiruoi.
Jisu Cross-ah Inthat
(Matt 27:32-44; Luk 23:26-43; Jn 19:17-27)
21 Cyrene makheiya araming Simon inti Alexander li Rufus pa khuopuisuung kaluutsik-ah ram inkhat makheiya kaheiwa miring inkhat insina lamma inmani'n inkintongpui, halli raalmi ngai'n Simon kha Jisu cross kha azootmak pumma inleiminpuut. Rom 16:13
22 Inmani ngai'n Jisu kha Golgotha inti munkhan inleiruoi, khawa tinachu “Luruok reiina mun iti eii.” 23 Khawa khan inmani'n theibomju li myrrh inminchunna ama diang inleipeii, takkha Jisu'n inpimak.
24 Halli inmani'n cross-ah inmakaiya ama puondiar kha inmani'n inlei insem, tu-in angkachang puonlek kha achangsikme intia rasi inlei-en. Minpkla 22:18
25 Ziingtiang phadan kuo chulpha khan Jisu kha cross-ah inleimakai. 26 Ama enzootmakna jarkha hintia injia: “JIHUDI NGAI RENGPA.”
27 Jisu le inruup inni-um changtiang inkhat weitiang inkhat cross-ah inlei makaisuom. Isa 53:12
28 Raalruuk ngaikhale inteelchun suomma, Pathianchong inthiangkha huui mintung.
29 Mi kasi kahong ngai'n inlu inkathuk-ah jakna kaom chongrilkha Jisu diang inleiril: “Oho! Biak-inn kaminmangsik, khat-um nithumma kasakrit sipa! Minpkla 22:7; 109:25; Mk 14:58; Jn 2:19
30 Tuun cross makheiya juochum inlang napumtak insanro!”
31 Khawale in-angrip chongkha Thiampu Kalian khat-um Dan Karu ngai'n Jisu diang indeiiya inlei innuipui, khatli khat inlei-inti, “Ma'n mi ngai khachu akatan, takkha apumtakchu intan matormak! 32 Christa Israel ngai Rengpa, cross-ah inphut tuun juochumro, halli nijuochum kha kinmuli keini'n na-ngamna kinte!”
Halli Jisu le inmakaisuom miring inni ngai-innum amadiang indeiiya inlei innuipui.
Jisu Thina
(Matt 27:45-56; Luk 23:44-49; Jn 19:28-30)
33 Suunchim hong-epha makheiya phadan inthum katung ram rakipkha aleiziing.
34 Phadan inthum juochul phakhan Jisu'n “Eloi, Eloi, lema sabachthani?” tia inringnga akheek-ah aleiti, khachu “Kapathian, Kapathian, angjarra nangin keidiangnga inphut khattiang nina-inletdelme?” tina eii. Minpkla 22:1
35 Akoolla kangirra kaom Jisu iti kajet mi lekkhat ngai'n inleiti, “Enru, Elijah eii ikoi!”
36 Miring inkhat in ataanna tuipompuon kha theibomju kathur khan anoomma halli khuoichu ramol morra akathilla Jisu baiya ahongsoonna aleiti, “Ngaakdirui, Elijah ajuo ah cross-ah inphut akeithaakbe eini'n enrui!” Minpkla 69:21
37 Halli Jisu'n inringnga akheek-ah arang chatjei.
38 Biak-inna induong puonkha, achung makheiya anuoikatung lekniya alei-inther. Suok 26:31-33
39 Cross kuungnga ngirra kaleiom raalmi rajakhat ngai Lamkakeipa'n Jisu ithi omchan amupha khan. * 15:39. ithi; Manuscript lekkhat inchu hin thoa injia aleikheek ah halli aleithi. “Hi miring hi inthiangnga Pathian Sapa eii!” aleiti.
40 Kalaak-ah numeisa lekkhat in in-enna inleiom, inmani ngai karra Mary Magdalene, Joses li anaipa James nu Mary, halli Salome inlei eii.
41 Jisu'n Galilee ah aleiomlaiya inmani'n anuk inleijui khat-um sepa inleitho. Aleiilaak numeisa katamtak-um amale Jerusalemma inheiwa. Luk 8:2,3
Jisu Inreiina
(Matt 27:57-61; Luk 23:50-56; Jn 19:38-42)
42 Jihudi ngai Sernikhuo madet insuukna nikhuo kholei ejarra, 43 Arimathea makheiya Joseph, uparup ngai karra kaya kaom, khat-um Pathian Rengram kajuosik kangak, ama'n kachi omleiya Pilate diang asiya Jisu kaluong aleini. 44 Jisu kha thijei ti aleijet phakhan Pilate in aleingak. Raalmi rajakhat lamkakeipa kha akoiya Jisu athitakbeyei tia aleirakel. 45 Raalmi rajakhat lamkakeipa chong arangaisuo nuk-ah, Pilate in Joseph diang akaluong kha aleipeii. 46 Joseph in akaluong kha cross makheiya ajuokeithak, linen puon kaneemma aleikatuomma lung makheiya inkawit thaanna aleireii. Halli lung kalok inkhat amalet-ah thaankha aleikhar. 47 Mary Magdalene khat-um Joseph nu Mary in Jisu kaluong inreiikha inleimu.

- Mark
- <
- 15
- >

*15:39 15:39. ithi; Manuscript lekkhat inchu hin thoa injia aleikheek ah halli aleithi.

© 2021 TWFTW